Harald Henschien

Harald Trygve Henschien (1902–1968) var en norsk trekkspillvirtuos, komponist, trekkspillfabrikant, redaktør og grunnlegger av musikkbladet Rytme. Han startet sin karriere som utøvende musiker alt i 12-årsalderen og ble siden en markant person i norsk trekkspill- og populærmusikk.

Liv og virke
 Bakgrunn
Harald Henschien var født på gården Øvre Hoen i Øvre Eiker i Buskerud. Han var sønn av gårdbruker Theodor Catrinus Henschien (født 1855) og Helga Hallstensdatter Gullingsrud (født 1871) fra Bromma i Nes i Hallingdal. 

Forretningsmann, musiker
Etter flere turneer sammen med forskjellige kunstnere, kom Henschien til Hønefoss på Ringerike i 1924, der han bosatte seg og grunnla musikkforretningen «H. Henschien» i Storgata 8 den 6. november 1924. Bedriften drev med musikalier (nedskrevet musikk, notehefter og noter m.v.) og fotoartikler. Siden grunnla han også egen trekkspillfabrikk på stedet.

Henschien var den første i Norge som spilte solo på trekkspill i radio i 1925, hvoretter han medvirket en rekke ganger opp igjennom årene. I 1928 startet han «Henschiens Trio», sammen med fiolinisten Trygve Johannessen og pianisten Gunnar Søberg. Trioen ble landskjent og spilte inn en rekke plater, men den ble oppløst i 1938. Selv platedebuterte Henschien i trekkspillduett med Alf Hansen for plateselskapet Odeon tidlig på 1920-tallet. Til sammen gjorde Henschien over ett hundre plateinnspillinger i årene 1922–1937, blant annet for plateselskapene Brunswick, Columbia Records, His Masters Voice, Musica, Polydor og Telefunken..

Senere gjorde Henschien seg også bemerket innen musikkundervisning, blant annet med en korrespondanseskole som ble populær over hele Skandinavia.

I 1936 grunnla Henschien Henschien Trekkspillfabrikk. På det meste hadde bedriften cirka 50 ansatte. Fabrikken ble den eneste i sitt slag i Norge. På grunn av stor konkurranse fra italienske fabrikanter måtte imidlertid driften innstilles i 1958. I løpet av de 22 årene driften varte, produserte fabrikken  trekkspill, fordelt på tolv modeller. Flere av modellene ble produsert i så beskjedne antall at de i dag må regnes som unike samleobjekter. Den mest populære modellen het «Hensch» og ble produsert i et opplag på  spill. Mest sjelden er «Regina», som det bare ble produsert 30 spill av.

Bladet Rytme ble grunnlagt i 1941, under andre verdenskrig. I dag regnes det som en viktig kilde til populærmusikk i eldre tider, siden det ikke bare hadde stoff om trekkspillmusikk, men også om populærmusikk på den tiden. Bladet Rytme kom ut i over 20 år og hadde Arnt Haugen som redaktør i årene 1955–1962.

Da trekkspillproduksjonen ble avviklet i 1958, hadde Henschien selv vært syk med Parkinsons sykdom i flere år allerede. Han døde i 1968, 66 år gammel. Musikkbutikken ble imidlertid drevet videre av familien (datteren og hennes barn) i mange år etter hans død.

 Kilder 
 Harald Henschien jr. (pers. kom.)


Referanser
Borgen (2000), s. 72

Eksterne lenker


Kategori:Norske trekkspillere
Kategori:Norske komponister
Kategori:Norske redaktører
Kategori:Personer fra Øvre Eiker kommune
Kategori:Personer fra Ringerike kommune
Kategori:Norske mediagründere